<classify> SERIKALI ya Tanzania imesema itaendelea kufanya kazi kwa karibu na kuimarisha uhusiano wake wa muda mrefu na wa kihistoria na Serikali ya Poland kwa faida ya nchi zote mbili.Naibu Katibu Mkuu wa Wizara ya Mambo ya Nje na Ushirikiano wa Afrika Mashariki, Balozi Ramadhani Mwingi wakati wa sherehe za kuadhimisha miaka 100 ya Uhuru wa Poland zilizofanyika ofisi za ubalozi huo jijini Dar es Salaam juzi.Balozi Mwinyi ambaye alikuwa mgeni rasmi kwenye sherehe hizo, alisema Tanzania na Poland zinajivunia ushirikiano mzuri walionao tangu wakati wa Vita Kuu ya Pili ya Dunia mwaka 1939-1945.Alisema wakati wa Vita Kuu ya Pili ya Dunia, maelfu ya wananchi wa Poland walipewa hifadhi ya ukimbizi Tanzania Bara wakati huo ikijulikana kama Himaya ya Uingereza Tanganyika Britains Tanganyika Territory.Kulikuwa na kambi sita katika Tanganyika ambapo kambi kubwa ilikuwa kwenye Kijiji cha Tengeru mkoani Arusha na kambi zingine ndogo zilikuwa maeneo mbali mbali ikiwemo mkoani Kigoma, Kidugala na Ifunda Iringa, Kondoa Dodoma pamoja na Morogoro, alieleza Balozi Mwinyi.Kwa mujibu wa Balozi Mwinyi, wananchi hao wa Poland wakiwa nchini Tanzania, waliamua kujiendeleza kimaisha ikiwemo kujishughulisha na kilimo, biashara ndogondogo, kujenga kliniki, hospitali, makanisa na shule.Baada ya kwisha kwa vita hivyo, imeelezwa kuwa wengi wa wananchi hao wa Poland waliamua kurudi nchini mwao, lakini wengine waliamua kubaki Tengeru mpaka sasa. Kutokana na histori hiyo, Balozi Mwinyi alisema Poland imeendelea kuwa miongoni mwa washirika wakubwa wa Tanzania katika kukuza uchumi na kuboresha maisha ya watu.Nchi zetu hizi mbili zinashirikiana kwenye kilimo, biashara, uwekezaji, elimu hususan kupitia udhamini wa masomo kwa Watanzania kusoma nchini Poland pamoja na sekta ya maji, alieleza Balozi Mwinyi.Aliongeza kuwa Serikali ya Poland imesaidia katika uunganishwaji wa matrekta ya URSUS nchini kwenye Kiwanda cha TAMCO kilichopo Kibaha mkoani Pwani. Alisema Poland pia inatoa mafunzo kwa vijana wa Kitanzania namna ya kuunganisha na kutengeneza matrekta hayo.Mbali na mradi huo wa matrekta, alisema Serikali ya Poland pia inasaidia katika ujenzi na ukarabati wa maghala ya kuhifadhia nafaka kwenye mikoa minane ya Rukwa, Katavi, Manyara, Ruvuma, Dodoma, Shinyanga, Njombe na Songwe.Alisema maghala hayo yatakapokamilika, yataongeza uwezo wa kuhifadhi nafaka kutoka tani za ujazo 251,000 za sasa hadi kufikia tani za ujazo 501,000. Kwa mujibu wa Balozi Mwinyi, Tanzania imeendelea kuvutia watalii kutoka Poland kwa kuwa kila mwaka watalii 12,000 hufika Kisiwani Zanzibar. Alisema idadi hiyo imeongezeka maradufu katika kipindi cha miaka miwili kwa kuwa mwaka 2016 watalii waliofika Kisiwani humo kutoka Poland walikuwa 7,000 tu.Kwa kuwa malengo ya Tanzania ni kufikia uchumi wa kati wa viwanda ifikapo mwaka 2025, alisema ni muhimu kuimarisha ushirikiano kati ya serikali na sekta binafsi na kutoa wito kwa kampuni za Poland kuja kuwekeza nchini.Kwa upande wake, Balozi wa Poland nchini, Krzysztof Buzalski alisema anafurahi kuona ushirikiano wao na Tanzania unazidi kuimarika wakati ambao taifa lao linatimiza miaka 100 ya uhuru wake.Balozi Buzalski alisema Tanzania na Poland zinahitaji kushirikiana kwa dhati kwa kuwa ndiyo njia pekee ya nchi hizo kunufaika na fursa walizonazo kama vile teknolojia, bidhaa, kilimo na utalii.Kama ulivyo msemo wa Kiswahili kwamba Mvumilivu hula mbivu, hivyo tunahitaji kuwekeza muda wetu, nguvu zetu na juhudi zetu ili tuweze kufanikisha haya, alieleza Balozi Buzalski.  <topic>: KITAIFA 